Diari Oficial de la Generalitat Valenciana


Sumari del DOGV 2953, del 17-03-1997 (1997/839651)

ORDRE de 10 de març de 1997, de la Conselleria de Sanitat, per la qual s'aproven diverses delegacions d'atribucions en matèria de personal en favor de diversos òrgans de la Conselleria
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   2953

Data del DOGV
:   17-03-1997

Secció del DOGV
:   ALTRES DISPOSICIONS

Número del document
:   1997/839651


Data del document
:   10-03-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 10 de març de 1997, de la Conselleria de Sanitat, per la qual s'aproven diverses delegacions d'atribucions en matèria de personal en favor de diversos òrgans de la Conselleria.  
L'article 74 de la Llei de Govern Valencià estableix que els subsecretaris detenen la direcció de tot el personal de les conselleries respectives.  
Cada òrgan podrà delegar òrgans jeràrquics inferiors per a l'exercici de les competències pròpies, segons que estableix l'article 68 de la Llei de Govern Valencià.  
En el reglament sobre estructura, organització i funcionament de l'Atenció Especialitzada aprovat pel Decret 186/1996, de 18 d'octubre (DOGV núm. 2.860 de 31.10.96) s'especificaven els diferents òrgans de gestió dels hospitals i centres d'especialitats.  
El Decret 33/1997, de 26 de febrer (DOGV núm. 2.942, de 01.03.97), aprova el Reglament Orgànic i Funcional de la Conselleria de Sanitat, que detalla la nova estructura i les funcions de la conselleria i en el qual apareix per primera vegada la figura del subsecretari.  
En atenció d'aquests motius, i com que es donen circumstàncies d'índole tècnica, organitzativa i territorial, delegue o autoritze per a les delegacions que conté aquesta ordre i, per tant,   
ORDENE  
Article 1  
Per delegació del conseller o del subsecretari de la Conselleria de Sanitat, el secretari general exercirà les competències següents:  
1. Respecte al personal que presta serveis en les institucions sanitàries dependents de la Conselleria de Sanitat:  
a) Detenir la representació de la conselleria en les negociacions amb els representants sindicals.  
b) La resolució dels recursos ordinaris i les reclamacions prèvies a la via judicial laboral en matèria de personal, llevat de les relacionades amb el règim retributiu.  
c) La concessió de permisos i llicències de duració superior a tres mesos.  
d) El reconeixement de serveis previs prestats a l'administració en aquells supòsits de prestació de serveis, en tot o en part, fora de les institucions sanitàries de la Seguretat Social.  
e) L'autorització de dispenses horàries per l'exercici d'activitats sindicals.  
f) La declaració d'incompatibilitat, el reconeixement exprés de compatibilitat i la declaració d'excedència per incompatibilitat.  
g) Donar la conformitat i el cessament a les sol·licituds d'alliberament total o parcial de representants sindicals.  
h) Acordar les comissions de serveis, autoritzar les que sol·liciten altres organismes i de qualsevol altra modalitat d'adscripció no definitiva.  
i) Acordar els nomenaments provisionals per a l'exercici de llocs de treball en què s'exigisca titulació superior, i aquells per als quals es propose personal dependent d'una institució sanitària diferent, sempre que siguen d'inajornable necessitat i que no siga possible la substitució reglamentària per part de l'inferior immediat. Queden exceptuats d'aquesta delegació els nomenaments provisionals de gerents d'àrea de salut i personal directiu d'institucions sanitàries.  
j) La incoació i resolució d'expedients disciplinaris i la imposició de sancions per faltes greus i molt greus, i també, si s'escau, acordar l'establiment de qualssevol mesures cautelars sobre l'inculpat.  
k) Proposar al conseller el nomenament de tribunals, juntes avaluadores, comissions de valoració i altres òrgans col·legiats que es constituïsquen per a la selecció de personal i provisió de llocs de treball.  
l) Totes aquelles altres atribucions en matèria de personal que no estiguen reservades expressament a un altre òrgan.  
2. Respecte al personal no adscrit a les institucions sanitàries dependents de la Conselleria de Sanitat, la concessió de permisos i llicències per a l'assistència a cursos, seminaris, jornades, etc., que es facen fora de la localitat.  
Article 2  
Per delegació del conseller, del subsecretari o del secretari general de la conselleria, el director general de Recursos Humans exercirà les funcions següents:  
1. Respecte al personal que treballa en les institucions sanitàries dependents de la Conselleria de Sanitat:  
a) El nomenament de personal fix i la formalització dels contractes de treball indefinits.  
b) L'autorització per a la cobertura de llocs bàsics vacants i l'autorització de contractació de personal per a atendre situacions extraordinàries i urgents d'acumulació de tasques.  
c) La proposta al conseller dels nomenaments i els cessaments del personal directiu de les institucions sanitàries i àrees de salut.  
d) L'establiment de l'horari i dels sistemes de control corresponents.  
e) L'establiment dels plans de vacances del personal i del corresponent règim de substitucions.  
f) Formular propostes de modificació de les plantilles dels llocs de treball.  
g) La convocatòria i la resolució de les proves selectives per a l'accés de personal.  
h) La convocatòria i la resolució dels concursos per a la provisió de llocs de treball.  
i) Les ofertes d'integració com a personal estatutari i les d'incorporació com a facultatius especialistes d'àrea i la resolució de les ofertes d'integració en equips d'atenció primària.  
j) L'extensió de les diligències de presa de possessió i cessament no atribuïdes per aquesta norma a altres òrgans.  
k) La resolució de les sol·licituds de pròrroga de les preses de possessió.  
l) L'acceptació de les renúncies als nomenaments de personal de caràcter fix.  
m) El registre del personal sanitari de la Conselleria de Sanitat.  
n) Els reingressos al servei actiu del personal quan no es dispose de reserva de plaça ni hagen de concedir-se a través de procediments reglats que atribuïsquen la resolució a altres òrgans.  
o) La resolució de recursos ordinaris contra actes dels tribunals que hagen d'intervenir en les convocatòries de selecció o provisió de llocs de treball.  
p) La concessió al personal sanitari d'ajudes per a la participació en cursos i seminaris, elaboració de ponències, realització de publicacions i altres activitats científiques, com també la concessió d'ajudes d'estudis.  
q) La declaració de les situacions administratives d'excedència especial en actiu, de situació especial en actiu llevat de les que corresponguen per vinculació temporal a un altre lloc de treball bàsic per millora d'ocupació.  
r) La declaració d'excedència forçosa, especial o de serveis especials del personal per exercici d'un càrrec públic.  
2. Respecte al personal no adscrit a institucions sanitàries, la resolució de tots els assumptes que hi facen referència llevat dels assumptes per als quals aquesta ordre delega altres òrgans.   
Article 3  
Per delegació del conseller, del subsecretari o del secretari general de la Conselleria de Sanitat, els directors territorials de la conselleria i, si s'escau, els gerents de les àrees de salut, exerciran les competències relacionades en els apartats següents:  
1. La gestió de les borses de treball sectorials per a la vinculació temporal de personal a les institucions sanitàries dependents de la Conselleria de Sanitat.  
2. Respecte a tot el personal funcionari o laboral que treballe en la Direcció Territorial o unitats dependents d'aquesta:  
a) El control horari i de l'assistència.  
b) La concessió de permisos i de llicències que la legislació autonòmica atribueix als secretaris generals, excepte els que corresponguen a l'assistència a cursos, seminaris, jornades, etc., que es facen fora de la localitat.  
c) La imposició de sancions per falta lleu i la proposta d'instrucció d'expedients disciplinaris.  
d) L'extensió de diligències de presa de possessió i cessaments.  
3. Respecte a tot el personal que treballe en institucions sanitàries del seu àmbit territorial, la resolució dels recursos ordinaris i les reclamacions prèvies a la via judicial laboral que s'interposen contra actes i resolucions dictades en execució de competències relacionades amb el règim retributiu, sempre tenint en compte el que preveu l'article 13.2.c) de la Llei 30/1992.  
4. Respecte al personal de quota i els funcionaris tècnics de l'Estat al servei de la sanitat local, metges, practicants i comares, mentrestant no s'integren en equips d'atenció primària exerciran també:  
a) El nomenament o la contractació temporal i el cessament del personal necessari per a substituir personal amb dret a reserva de lloc de treball, i també la facultat d'acordar acumulacions amb caràcter transitori al titular d'un altre lloc.  
b) L'extensió de diligències de presa de possessió, incorporació i cessament.  
c) La concessió de les prestacions d'acció social de socors per defunció, del complement de pensió de jubilació i de les ajudes a minusvàlids.  
d) El reconeixement de triennis i antiguitat a efecte retributiu.  
e) El reconeixement dels serveis previs prestats en institucions sanitàries de la Seguretat Social i del nou còmput i valoració de triennis conseqüència del reconeixement.  
f) La declaració de les situacions administratives de jubilació, d'excedència voluntària, llevat de la que corresponga a l'exercici de do llocs de treball incompatibles en el sector públic, d'excedència per a l'atenció de fills, i les derivades de malaltia i de prestació del servei militar.  
g) Les certificacions en matèria de personal.  
h) El nomenament o la contractació temporal i el cessament del personal necessari per a la cobertura de llocs bàsics vacants i per a atendre situacions extraordinàries urgents d'acumulació de tasques, amb l'autorització prèvia del director general de Recursos Humans.  
i) La declaració de la situació especial en actiu del personal sanitari no facultatiu que corresponga per vinculació temporal a un altre lloc de treball bàsic per millora d'ocupació.  
j) La convocatòria i la proposta de resolució de les ofertes d'integració en equips d'atenció primària.  
Article 4  
Per delegació del conseller, del subsecretari o del secretari general de la Conselleria de Sanitat, els directors de les institucions sanitàries, directors/coordinadors de salut pública i el director del Centre de Transfusió de la Comunitat Valenciana, exerciran les competències relacionades en els apartats següents:  
1. Respecte a tot el personal de la demarcació respectiva:  
a) El control horari i de l'assistència.  
b)La concessió de permisos i llicències reglamentaris amb excepció dels de duració superior a tres mesos.  
c) La imposició de sancions per falta lleu i la proposta d'instrucció d'expedients disciplinaris per falta greu o molt greu.  
d) L'aprovació del calendari de vacances.  
e) Els nomenaments provisionals i cessaments, sempre que siguen d'inajornable necessitat i que no siga possible la substitució reglamentària per part de l'inferior immediat amb l'excepció del personal directiu, dels llocs de treball en què s'exigisca titulació superior, i d'aquells per als quals es proposa personal dependent de diferent institució sanitària.  
2. Respecte al personal de la demarcació respectiva, excepte el personal de quota i els funcionaris tècnics de l'Estat al servei de la sanitat local, metges, practicants i comares, mentrestant no s'integren en equips d'atenció primària:  
a) El nomenament o la contractació temporal i el cessament del personal necessari per a cobrir les substitucions del personal amb dret a reserva de lloc de treball, i també el cessament del personal temporal, qualsevol que siga la causa del seu nomenament o contractació.  
b) L'extensió de diligències de presa de possessió, incorporació o cessament.  
c) La declaració de les situacions administratives de jubilació, d'excedència voluntària, llevat de la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malaltia i de prestació del servei militar.  
d) El reconeixement de triennis i d'antiguitat a efecte retributiu.  
e) El reconeixement de serveis previs prestats en institucions sanitàries de la Seguretat Social i del nou còmput i valoració de triennis conseqüència del reconeixement.  
f) La concessió de prestacions d'acció social de socors per defunció, del complement de pensió de jubilació i de les ajudes a minusvàlids.  
g) El reconeixement del dret a la percepció de les quanties que, com a millora de les prestacions de Seguretat Social, recullen els articles 36, en relació amb el 45, ambdós de l'estatut de personal no sanitari.  
h) L'assignació de llocs de treball bàsics de cada categoria per a tot el personal amb destinació en els seus centres respectius.  
i) Les certificacions en matèria de personal.  
j) La signatura de contractes de treball en pràctiques en llocs de treball de formació sanitària especialitzada.  
k) El nomenament o la contractació temporals i el cessament del personal necessari per a la cobertura de llocs bàsics vacants i per atendre situacions extraordinàries i urgents d'acumulació de treball, amb l'autorització prèvia del director general de Recursos Humans.  
l) La declaració de la situació especial en actiu que corresponga per vinculació temporal a un altre lloc de treball bàsic per millora d'ocupació, per al personal estatutari no sanitari i sanitari no facultatiu.  
DISPOSICIÓ ADDICIONAL  
En el cas de vacant, absència o malaltia de les persones que ocupen els llocs de treball delegats, seran suplits per les persones que ocupen els llocs de treball següents:  
- El secretari general, pel director general de Recursos Humans, i viceversa.  
- Els directors territorials o gerents de les àrees de salut, pels secretaris de les direccions territorials o de les àrees de salut.  
- Els directors de les institucions sanitàries, directors/coordinadors de Salut Pública i el director del Centre de Transfusió de la Comunitat Valenciana, pels directors econòmics/directors de gestió administrativa de les institucions sanitàries respectives.  
DISPOSICIÓ DEROGATÒRIA  
Queden derogades totes les normes de rang igual o inferior que s'oposen a aquesta i, en particular, l'Ordre de 2 d'agost de 1995 de la Conselleria de Sanitat i Consum (DOGV núm. 2.567, d'11.08.95) i l'article primer de l'Ordre de 4 de març de 1996, del conseller de Sanitat (DOGV núm. 2727, de 12.04.96).  
DISPOSICIÓ FINAL  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 10 de març de 1997.- El conseller de Sanitat: Joaquín Farnós Gauchía